Oficialusis leidinys L 311 , 12/12/2000 p. 0037 - 0042



Komisijos reglamentas (EB) Nr. 2707/2000 2000 m. gruodžio 11 d. nustatantis Tarybos reglamento (EB) Nr. 1255/1999 dėl Bendrijos pagalbos aprūpinant pienu ir tam tikrais pieno produktais švietimo įstaigų moksleivius taikymo taisykles EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EB) Nr. 1670/2000 [2], ypač į jo 15 straipsnį, kadangi: (1) Reglamentas (EB) Nr. 1255/1999 pakeitė Tarybos reglamentą (EEB) Nr. 804/68 [3] su paskutiniais pakeitimais, padarytais Reglamentu (EB) Nr. 1587/96 [4], ir, inter alia, Tarybos reglamentą (EEB) Nr. 1842/83 [5] su paskutiniais pakeitimais, padarytais Reglamentu (EB) Nr. 1958/97 [6], dėl pieno ir tam tikrų pieno produktų tiekimo moksleiviams. Dėl naujos Bendrijos pagalbos schemos ir įgytos patirties reikia iš dalies pakeisti ir supaprastinti 1993 m. gruodžio 10 d. Komisijos reglamentą (EB) Nr. 3392/93 dėl išsamių Tarybos reglamento (EEB) Nr. 1842/83, nustatančiopieno ir tam tikrų pieno produktų tiekimo moksleiviams sumažintomis kainomis bendrąsias taisykles [7], su paskutiniais pakeitimais, padarytais Reglamentu (EB) Nr. 2235/97 [8]. (2) Pagalba turėtų būti skiriama vaikų darželiams ir pradinėms mokykloms, leidžiant valstybėms narėms pačioms nuspręsti, ar teikti ją vidurinėms mokykloms. Valdymui supaprastinti minėtos pagalbos teikimas mokyklų vasaros stovyklose gyvenantiems vaikams neturėtų būti įtrauktas. (3) Subsidijuojamų pieno produktų naudojimas moksleiviams skirtiems patiekalams ruošti yra sunkiai kontroliuojamas ir, be to, neveiksmingas pagalbos schemos tikslų įgyvendinimo būdas. Dėl to pagalbą reikėtų apriboti produktais, paskirstomais moksleiviams. (4) Subsidijavimo sąlygas atitinkančių produktų sąraše pirmenybė turėtų būti teikiama kai kuriems pagrindiniams pieno produktams, kurių vartojimas yra labai svarbus rinkos pusiausvyrai. Siekiant atsižvelgti į vartojimo skirtumus Bendrijoje, valstybėms narėms reikėtų suteikti galimybę į minėtą sąrašą įtraukti tam tikrus mažo riebumo produktus ir tam tikrus sūrius. (5) Reglamento (EB) Nr. 1255/1999 su paskutiniais pakeitimais, padarytais Reglamentu (EB) Nr. 1670/2000, 14 straipsnio 3 dalyje yra nustatytas naujas pagalbos nenugriebtam pienui dydis, lygus 75 % tikslinės kainos, o kitiems produktams pagalbos dydis yra nustatytas atsižvelgiant į produkte esančius pieno komponentus. Reikėtų nustatyti pagalbos dydį įvairiems produktams, kuriems taikomos šios taisyklės. (6) Reikėtų nustatyti pagalbos mokėjimo reikalavimus, kuriuos turi įvykdyti pareiškėjai, paraiškų pateikimo taisykles, patikrinimus, kuriuos turi atlikti kompetentingos institucijos, ir mokėjimo tvarką. Siekiant užtikrinti pagalbos valdymą ir kontrolę, reikėtų parengti pareiškėjų tvirtinimo tvarką. Pagalbos schemos valdymui supaprastinti reikėtų skatinti organizacijas pateikti paraiškas kelių mokyklų vardu. (7) Reglamento (EB) Nr. 1255/1999 14 straipsnio 4 dalyje yra nustatyta, kad didžiausias dienos kiekis vienam moksleiviui, kuriam gali būti skiriama pagalba, yra 0,25 litro pieno ekvivalentas. Reikėtų nustatyti pieno ir įvairių kitų produktų ekvivalentus. (8) Siekiant užtikrinti, kad gavėjų mokama kaina deramai atspindėtų pagalbą ir kad subsidijuojami produktai būtų naudojami tik pagal numatytą paskirtį, būtina nustatyti pagalbos schemos kontrolės taisykles. (9) Šis reglamentas turėtų būti taikomas nuo 2001 m. sausio 1 d., kadangi nuo tos dienos įsigalioja naujas pagalbos dydis, ir kompetentingos institucijos turės pakankamai laiko šių naujų nuostatų taikymo tvarkai parengti. (10) Šiame reglamente numatytos priemonės atitinka Pieno ir pieno produktų vadybos komiteto nuomonę, PRIĖMĖ ŠĮ REGLAMENTĄ: 1 straipsnis Paskirtis Šiame reglamente yra nustatytos Reglamento (EB) Nr. 1255/1999 taikymo taisyklės dėl minėto reglamento 14 straipsnyje nurodytos Bendrijos pagalbos tam tikriems pieno produktams, kurie tiekiami švietimo įstaigų moksleiviams. 2 straipsnis Gavėjai 1. Pagalbos gavėjai yra moksleiviai, reguliariai lankantys toliau išvardytų rūšių švietimo įstaigas: a) darželius arba kitas ikimokyklines įstaigas, kurias administruoja arba pripažįsta valstybės narės kompetentinga institucija; b) pradines mokyklas; c) vidurines mokyklas (jeigu taip nusprendžia valstybė narė). 2. Pagalba neskiriama moksleiviams, gyvenantiems švietimo įstaigos arba jos vadovybės organizuojamose vasaros stovyklose. 3. Pagalba skiriama tada, kai švietimo įstaiga arba prireikus – jos vadovybė pateikia kompetentingai institucijai raštišką įsipareigojimą, kad subsidijuojami pieno produktai nebus naudojami patiekalams gaminti. Vis dėlto Komisija gali leisti netaikyti pirmos pastraipos, jeigu valstybė narė nurodo įtikinamas priežastis. 3 straipsnis Reikalavimus atitinkantys produktai 1. Valstybės narės skiria pagalbą priede išvardytiems I ir III kategorijų produktams. 2. Nepažeidžiant Tarybos reglamento (EB) Nr. 2596/97 [9], valstybės narės gali skirti pagalbą priede išvardytiems II ir IV–IX kategorijų produktams. 3. Prancūzijos užjūrio departamentuose šokoladu arba kitaip pagardintas pienas gali būti atgamintas pienas. 4. Valstybės narės gali leisti pridėti ne daugiau kaip 5 mg fluoro vienam I–V kategorijos produktų kilogramui. 5. Tarybos reglamento (EB) Nr. 2597/97 [10] 3 straipsnio 2 dalies b ir c punktuose išvardyti produktai prireikus priskiriami nenugriebtam, pusiau nugriebtam ir nugriebtam pienui. 4 straipsnis Pagalbos dydis 1. Pagalbos dydis yra: a) 23,24 EUR/100 kg I kategorijos produktams; b) 21,82 EUR/100 kg II kategorijos produktams; c) 17,58 EUR/100 kg III kategorijos produktams; d) 16,17 EUR/100 kg IV kategorijos produktams; e) 13,34 EUR/100 kg V kategorijos produktams; f) 69,72 EUR/100 kg VI kategorijos produktams; g) 177,79 EUR/100 kg VII kategorijos produktams; h) 197,54 EUR/100 kg VIII kategorijos produktams; i) 217,29 EUR/100 kg IX kategorijos produktams. 2. Nepaisant 1 dalies, jeigu pagalbos suma yra didesnė už pardavėjo pardavimo kainą neatskaičius pagalbos sumos, minėta suma sumažinama taip, kad neviršytų pardavimo kainos. 3. Pasikeitus euro kursui, visiems per tą mėnesį pristatytiems kiekiams yra taikomas pirmąją mėnesio dieną galiojantis kursas. 4. Jeigu pristatomi kiekiai yra išreikšti litrais, perskaičiuojant juos kilogramais yra taikomas koeficientas 1,03. 5 straipsnis Didžiausias subsidijuojamas kiekis 1. Siekiant laikytis Reglamento (EB) Nr. 1255/1999 14 straipsnio 4 dalyje nustatyto didžiausio 0,25 litrų kiekio, bendras pieno produktų, kuriems numatyta skirti pagalbą per paraiškoje nustatytą laikotarpį, kiekis yra skaičiuojamas pagal moksleivių skaičių, nurodytą švietimo įstaigos sąraše. 2. Šio reglamento priede išvardytų VI–IX kategorijų produktams pirmiau nurodytas kiekis skaičiuojamas pagal šiuos ekvivalentus: a) VI kategorijos produktams: 100 kg = 300 kg nenugriebto pieno; b) VII kategorijos produktams: 100 kg = 765 kg nenugriebto pieno; c) VIII kategorijos produktams: 100 kg = 850 kg nenugriebto pieno; d) IX kategorijos produktams: 100 kg = 935 kg nenugriebto pieno. 6 straipsnis Bendrosios pagalbos teikimo sąlygos 1. Pagalba valstybėje narėje, kurioje yra švietimo įstaiga, pirktiems produktams tiekti yra mokama pareiškėjams, patvirtintiems pagal 7, 8 ir 9 straipsnius. 2. Pagalbos gali kreiptis: a) švietimo įstaiga; b) švietimo institucija dėl produktų, kurie pristatomi moksleiviams jai priklausančioje vietovėje; c) produktų tiekėjas, jeigu taip numato valstybė narė; d) vienos arba kelių mokyklų ar švietimo institucijų vardu veikianti ir specialiai tam tikslui įsteigta organizacija, jeigu taip numato valstybė narė. 7 straipsnis Pareiškėjų tvirtinimas Pareiškėjus pagalbai gauti tam tikslui būtinai turi patvirtinti valstybės narės, kurioje yra minėtus produktus gaunanti švietimo įstaiga, kompetentinga institucija. 8 straipsnis Bendrosios patvirtinimo sąlygos Kad būtų patvirtintas, pareiškėjas kompetentingai institucijai privalo raštu įsipareigoti: a) nenaudoti minėtų produktų kitiems tikslams, nei moksleiviams vartoti jos švietimo įstaigoje arba įstaigose, kurioms jis prašys skirti pagalbą; b) grąžinti bet kurią nepriklausančią pagalbą, sumokėtą už atitinkamus kiekius, jeigu nustatoma, kad produktai nebuvo pristatyti 2 straipsnyje nurodytiems gavėjams arba kad ji buvo sumokėta už didesnius kiekius, nei 5 straipsnyje nustatyti kiekiai; c) kompetentingų institucijų prašymu pateikti joms turimus pagrindžiamuosius dokumentus; d) leisti atlikti fizinį patikrinimą. 9 straipsnis Specialios tam tikrų pareiškėjų patvirtinimo sąlygos 1. Jeigu dėl pagalbos turi kreiptis tiekėjas, jis privalo prisiimti 8 straipsnyje nustatytus ir toliau išvardytus raštiškus įsipareigojimus: a) tvarkyti apskaitą registruojant joje produktų gamintojus, švietimo įstaigų arba prireikus – švietimo institucijų pavadinimus ir adresus bei minėtoms įstaigoms parduotus arba pristatytus kiekius; b) leisti atlikti kiekvieną valstybės narės kompetentingos institucijos nurodytą patikrinimą, ypač minėtų apskaitos dokumentų patikrinimą. 2. Jeigu dėl pagalbos turi kreiptis 6 straipsnio 2 dalies d punkte nurodyta organizacija, ji privalo prisiimti 8 straipsnyje nustatytus ir toliau išvardytus raštiškus įsipareigojimus: a) tvarkyti apskaitą registruojant joje produktų gamintojus arba tiekėjus, švietimo įstaigų arba prireikus – švietimo institucijų pavadinimus ir adresus bei minėtoms įstaigoms parduotus arba pristatytus kiekius; b) leisti atlikti kiekvieną valstybės narės kompetentingos institucijos nurodytą patikrinimą, ypač minėtų apskaitos dokumentų patikrinimą. 10 straipsnis Patvirtinimo sustabdymas arba atšaukimas Nustačius, kad pareiškėjas, kuris kreipėsi dėl pagalbos, nebevykdo 8 ir 9 straipsniuose nustatytų sąlygų arba kurio nors kito šiame reglamente numatyto įsipareigojimo, paraiškos tvirtinimas sustabdomas nuo vieno iki dvylikos mėnesių arba atšaukiamas atsižvelgiant į pažeidimo svarbą. Tokios priemonės netaikomos force majeure atvejais arba jeigu valstybės narės nustato, kad pažeidimo priežastis nėra tyčinis elgesys ar aplaidumas arba kad pažeidimas buvo nedidelės reikšmės. Pareiškėjo prašymu, praėjus ne mažiau kaip šešiems mėnesiams, paraiška, kurią buvo atsisakyta patvirtinti, gali būti tvirtinama iš naujo. 11 straipsnis Mokėjimo paraiškos 1. Mokėjimo paraiškas būtina pateikti valstybės narės kompetentingos institucijos nustatyta tvarka ir nurodyti jose bent jau šią informaciją: a) kiekius, suskirstytus pagal kategorijas; b) švietimo įstaigos arba švietimo institucijos pavadinimą ir adresą. 2. Valstybės narės nustato paraiškų teikimo dažnumą. Paraiškos gali apimti nuo vieno iki septynių mėnesių laikotarpius atsižvelgiant į prašomą pagalbos sumą. 3. Išskyrus force majeure atvejus, tam, kad paraiškos galiotų, jas reikia pateikti iki ketvirto mėnesio pabaigos, pasibaigus laikotarpiui, su kuriuo jos susiję. Jeigu šis terminas uždelsiamas mažiau kaip du mėnesius, pagalba vis dar mokama, tačiau sumažinta: a) 5 %, jeigu paraiškas pateikti vėluojama mažiau kaip vieną mėnesį; b) 10 % kitais atvejais. 4. Paraiškoje nurodytas sumas būtina pagrįsti, pateikiant kompetentingoms institucijoms turimus pagrindžiamuosius dokumentus. Šiuose dokumentuose būtina atskirai nurodyti kiekvieno pristatyto produkto kainą, kartu pateikiant mokėjimo kvitą arba mokėjimo patvirtinimą. 12 straipsnis Pagalbos mokėjimas 1. Nepažeidžiant 11 straipsnio 4 dalies, pagalba tiekėjams mokama tik šiais atvejais: a) pateikus faktiškai pristatytų kiekių kvitą; arba b) remiantis prieš pagalbos išmokėjimą kompetentingos institucijos atlikto patikrinimo ataskaita, patvirtinančia mokėjimo reikalavimų įvykdymą; arba c) jeigu taip nustato valstybė narė, pateikus išrašą iš tiekėjo buhalterinės apskaitos kreditinės sąskaitos, pagal kurią – o ne kaip nors kitaip – mokama už kiekius, pristatytus pagal šį reglamentą. 2. Kompetentinga institucija pagalbos lėšas išmoka per keturis mėnesius nuo paraiškos pateikimo dienos, kaip nurodyta 11 straipsnio 3 dalyje, jeigu nebuvo pradėti administraciniai tyrimai dėl teisės gauti pirmiau nurodytą pagalbą. 3. Valstybės narės gali paskirti vietos institucijas pagalbai išmokėti ir šiame reglamente nurodytai schemai valdyti. Tam tikrais atvejais, kuriuos turi nustatyti valstybės narės, minėtoms vietos institucijos funkcijoms vykdyti gali būti paskirta valstybės narės patvirtinta asociacija, kuriai priklauso švietimo įstaigos. 13 straipsnis Avansų mokėjimas 1. Valstybės narės gali išmokėti prašomos pagalbos sumos dydžio avansą pateikus užstatą, lygų 110 % avansu išmokėtos sumos. 2. Jeigu tiekėjas kreipiasi dėl avanso, kompetentinga institucija galį jį sumokėti pagal pristatytus kiekius, nereikalaudama pateikti 12 straipsnio 1 dalyje minimų dokumentinių įrodymų. Per vieną mėnesį nuo avanso išmokėjimo tiekėjas išsiunčia kompetentingai institucijai dokumentus dėl likusios pagalbos dalies išmokėjimo, jeigu kompetentinga institucija neparengia 12 straipsnio 1 dalies b punkte nurodytos ataskaitos. 3. Likusi pagalbos dalis išmokama iki šešto mėnesio pabaigos, pasibaigus atitinkamiems mokslo metams. 14 straipsnis Kontrolė 1. Valstybės narės imasi visų būtinų priemonių, užtikrinančių, kad pagalbos suma deramai atsispindėtų gavėjo mokamoje kainoje. Šiuo tikslu valstybės narės nustato didžiausias kainas, kurias turi sumokėti moksleiviai už įvairius priede išvardytus produktus, parduodamus jų teritorijoje. Apie šias kainas valstybės narės informuoja Komisiją, pateikdamos jas patvirtinančius įrodymus. 2. Valstybės narės vykdo būtiną šio reglamento laikymosi užtikrinimo kontrolę. Vykdydamos minėtą kontrolę, valstybės narės tikrina pagrindžiamuosius dokumentus, susijusius su produktų pristatymu ir didžiausių kiekių, už kuriuos gali būti mokama pagalba, reikalavimų laikymusi. 3. 2 dalyje nurodyti tikrinimai papildomi atliekant fizinį patikrinimą, kurios tikslas visų pirma yra patikrinti: a) kokią įtaką pagalba turi jos gavėjo mokamai kainai ir kaip laikomasi 1 dalyje nurodytų didžiausių kainų; b) 9 straipsnyje nurodytą apskaitą; c) subsidijuojamų produktų naudojimą pagal šį reglamentą, ypač jei yra pagrindo įtarti esant neatitikimų; d) kainą, kurią moka tiekėjas, siekiant užtikrinti, kad ji nebūtų mažesnė už pagalbos sumą. 15 straipsnis Pranešimai 1. Per šešis mėnesius nuo šio reglamento įsigaliojimo valstybės narės informuoja Komisiją apie jo įgyvendinimo priemones, ypač apie patvirtintas kontrolės priemones. 2. Iki kiekvienų metų gruodžio 31 d. jos pateikia: a) informaciją apie kiekius, kuriems pagalba buvo sumokėta per praėjusius mokslo metus; b) su pieno produktais susijusios informacijos ir skatinimo priemonių, kurių buvo imtasi išdalinant subsidijuojamus produktus mokyklose, trumpą apžvalgą. 16 straipsnis Panaikinimas Šiuo reglamentu panaikinamas Reglamentas (EB) Nr. 3392/93. Nuorodos į pirmiau nurodytą reglamentą laikomos nuorodomis į šį reglamentą. Reglamento (EB) Nr. 3392/93 3 straipsnio 3 dalyje nustatyti nukrypimai toliau galioja taikant šį reglamentą. Reglamento (EB) Nr. 3392/93 6 straipsnyje numatyti patvirtinimai toliau galioja taikant šį reglamentą. 17 straipsnis Įsigaliojimas Šis reglamentas įsigalioja septintą dieną po jo paskelbimo Europos Bendrijų oficialiajame leidinyje. Jis taikomas nuo 2001 m. sausio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2000 m. gruodžio 11 d. Komisijos vardu Franz Fischler Komisijos narys [1] OL L 160, 1999 6 26, p. 48. [2] OL L 193, 2000 7 29, p. 10. [3] OL L 148, 1968 6 28, p. 13. [4] OL L 206, 1996 8 16, p. 21. [5] OL L 183, 1983 7 7, p. 1. [6] OL L 277, 1997 10 10, p. 1. [7] OL L 306, 1993 12 11, p. 27. [8] OL L 306, 1997 11 11, p. 11. [9] OL L 351, 1997 12 23, p. 12. [10] OL L 351, 1997 12 23, p. 13. -------------------------------------------------- PRIEDAS PRODUKTŲ, KURIE ATITINKA BENDRIJOS PAGALBOS SKYRIMO SĄLYGAS, SĄRAŠAS I kategorija a) termiškai apdorotas nenugriebtas pienas; b) termiškai apdorotas nenugriebtas pienas, pagardintas šokoladu ar kitaip, kurio ne mažiau kaip 90 % svorio sudaro nenugriebtas pienas; c) nenugriebto pieno jogurtas. II kategorija a) termiškai apdorotas pienas, kuriame yra ne mažiau kaip 3 % riebalų; b) termiškai apdorotas pienas, pagardintas šokoladu ar kitaip, kurio ne mažiau kaip 90 % svorio sudaro a punkte nurodytas pienas; c) "Piimä/filmjölk", kuriame yra ne mažiau kaip 3 % riebalų. III kategorija a) termiškai apdorotas pusiau nugriebtas pienas; b) termiškai apdorotas pusiau nugriebtas pienas, pagardintas šokoladu ar kitaip, kurio ne mažiau kaip 90 % svorio sudaro pusiau nugriebtas pienas; c) pusiau nugriebto pieno jogurtas; d) "Piimä/fil", kuriame yra ne mažiau kaip 1,5 % riebalų. IV kategorija a) termiškai apdorotas pienas, kuriame yra ne mažiau kaip 1 % riebalų; b) termiškai apdorotas pienas, pagardintas šokoladu ar kitaip, kurio ne mažiau kaip 90 % svorio sudaro a punkte nurodytas pienas. V kategorija a) termiškai apdorotas nugriebtas pienas; b) termiškai apdorotas nugriebtas pienas, pagardintas šokoladu ar kitaip, kurio ne mažiau kaip 90 % svorio sudaro nugriebtas pienas; c) lieso pieno jogurtas; d) "Piimä/fil", kuriame yra mažiau kaip 1,5 % riebalų. VI kategorija Švieži ir perdirbti sūriai, kuriuose riebalai sudaro ne mažiau kaip 40 % sausosios medžiagos svorio. VII kategorija Sūriai, kurie nėra švieži ir perdirbti ir kuriuose riebalai sudaro ne mažiau kaip 45 % sausosios medžiagos svorio. VIII kategorija Grana padano sūris. IX kategorija Parmigiano-Reggiano sūris. --------------------------------------------------